ദുര്ബ്ബല വിഭാഗങ്ങള്ക്ക് നിയമ സേവനം ഉറപ്പ് വരുത്തണം ജസ്റ്റിസ് യു.യു. ലളിത് തിരുവനന്തപുരം: സമൂഹത്തിലെ പാര്ശ്വവല്ക്കരിക്കപ്പെട്ടവര്ക്കും ദുര്ബ്ബല വിഭാഗങ്ങള്ക്കും സൗജന്യ നിയമ സേവനം ഉറപ്പ് വരുത്തേണ്ട ബാദ്ധ്യത സംസ്ഥാനത്തെ നിയമ സേവന അതോറിറ്റികള്ക്കാണെന്ന് സുപ്രീംകോടതി ജഡ്ജിയും ദേശീയ നിയമ സഹായ അതോറിറ്റി എക്സിക്യൂട്ടീവ് ചെയര്മാന് കൂടിയായ ഉമേഷ് ഉദയ് ലളിത് നിര്ദ്ദേശിച്ചു. കരകൗശല ഉത്പന്നങ്ങളുടെ പ്രദര്ശനവിപണനവും നിയമ ബോധവത്കരണ ക്ളാസും വെളളാര് ക്രാഫ്റ്റ് വില്ലേജില് ഉദ്ഘാടനം ചെയ്യുകയായിരുന്നു അദ്ദേഹം. ആസാദി കാ അമൃത് മഹോത്സവത്തിന്റെ ഭാഗമായാണ് ചടങ്ങ് സംഘടിപ്പിച്ചത്. അവരുടെ നിയമപരമായ അവകാശങ്ങളെക്കുറിച്ചുളള ബോധവത്ക്കരണമാണ് ആദ്യം നടത്തേണ്ടതെന്നും ജസ്റ്റിസ് പറഞ്ഞു. ചടങ്ങില് കേരള നിയമ സഹായ അതോറിറ്റി ചെയര്മാനും കേരള ഹൈക്കോടതി ജഡ്ജിയുമായ ജസ്റ്റീസ് കെ. വിനോദ് ചന്ദ്രന്, ഹൈക്കോടതി ജഡ്ജിമാരായ എസ്.വി. ഭാട്ടി, അലക്സാണ്ടര് തോമസ്, എ. മുഹമ്മദ് മുസ്താക്ക് എന്നിവര് പങ്കെടുത്തു.